Adrian Moore

Adrian William Moore (sündinud 29. detsembril 1956) on Briti filosoof.

Adrian Moore on Oxfordi Ülikooli filosoofiaprofessor ja CUF Lecturer in Philosophy.

Tema uurimisvaldkonnad filosoofias on Kant, Wittgenstein, filosoofia ajalugu, metafüüsika, matemaatikafilosoofia, loogikafilosoofia, keelefilosoofia, religioonifilosoofia ja eetika. 

Moore kirjutas oma esimese raamatu 1990. aastal ("The Infinity"), kus ta kaitseb finitistlikku lähenemisviisi, ning kasutab ütlemise ja näitamise eristust, et selgitada, millises mõttes on jutt lõpmatusest õigustatud ja millises mitte. 
Raamat tõlgiti 1996. aastal jaapani ja 2015. aastal Märt Väljataga tõlkes ka eesti keelde. 

Moore'i viimane, 2012. aastal ilmunud raamat "The Evolution of Modern Metaphysics: Making Sense of Things" käsitleb metafüüsika ajalugu alates Descartes'ist.

Haridus- ja elukäik
Aastatel 1968–1975 õppis Adrian Moore Manchesteri gümnaasiumis (Manchester Grammar School), kus ta 1974. aastal sooritas A-taseme eksamid matemaatikas ja S-taseme eksamid prantsuse ja vene keeles. 

1975–1978 õppis ta Cambridge'i Ülikooli King's College'is, kust ta sai 1978. aastal B.A. kraadi (kiitusega) ja hiljem, 1982. aastal magistrikraadi (M.A. in Philosophy).

Aastatel 1978–1982 jätkas Moore oma haridusteed Oxfordi Ülikooli Balliol College'is, kust 1980. aastal sai ta B.Phil. kraadi filosoofias. Samas kaitses ta 1982. aastal edukalt doktorikraadi (D.Phil. in Philosophy) väitekirjaga "Language, Time and Ontology", mis käsitles Quine'i keelefilosoofiat ja ontoloogiat. Doktoritöö juhendaja oli Michael Dummett.

Adrian Moore akadeemiline karjäär jaguneb kolme Oxfordi ja Cambridge'i kolledži vahel: 1982–1985 University College'is, 1985–1988 King's College'is ja alates 1988. aastast kuni tänaseni Oxfordis St. Hugh's College'is. 

Aastatel 1982–1985 oli Moore Oxfordi Ülikooli University College'i filosoofialektor (1982–1984 College Lecturer in Philosophy ja 1984–1985 Radcliffe Lecturer in Philosophy). Ühtlasi oli ta 1983–1985 dekaani assistent (Junior Dean).

1985–1988 oli ta Cambridge'i Ülikooli King's College'i teadur (Junior Research Fellow in Philosophy) ja ühtlasi 1986–1988 kolledži nõukogu liige.

Alates 1988. aastast on Moore Oxfordi Ülikooli Hugh's College'i liige (Tutorial Fellow in Philosophy) ja alates 2004. aastast Oxfordi Ülikooli filosoofiaprofessor (University Professor of Philosophy). Ta on kuulunud Oxfordi ülikooli filosoofiateaduskonna juhatuse koosseisu aastatel 2004–2006 ja 2010–2014.

Moore on olnud Oxfordi Ülikooli Filosoofiaseltsi esimees (1995–1996). Aastatel 2014–2015 oli Adrian Moore Aristotelese Seltsi president.

Stipendiumid
Mind Association Research Fellowship (1999–2000)
Leverhulme Major Research Fellowship (2006–2009)

Tunnustus
1976 – King's College'i Second Cooke Prize
1978 – King's College'i Richards Prize
1980 – Balliol College'i Graduate Award
1980 – Oxfordi Ülikooli John Locke'i auhind vaimufilosoofia alal

Teoseid
1990 – "The Infinite", London: Routledge. Teine, täiendatud väljaanne uue eessõnaga ilmus 2001. aastal. 
1997 – "Points of View", Oxford: Oxford University Press 
2003 – "Noble in Reason, Infinite in Faculty: Themes and Variations in Kant's Moral and Religious Philosophy", London: Routledge
2012 – "The Evolution of Modern Metaphysics: Making Sense of Things", Cambridge: Cambridge University Press

Viited

Välislingid
 Adrian Moore'i publikatsioonid (inglise)
 Some Fundamental Facts about the Infinite Adrian Moore'i loeng. Video. youtube.com (inglise)

Suurbritannia filosoofid
Sündinud 1956